Venäjä on ostanut Ukrainassa viime kesänä kaatuneiden sotilaiden omaiset hiljaisiksi, paljastaa tänään julkaistu raportti, jonka kokoamisen aloitti murhattu oppositiopoliitikko Boris Nemtsov.

Kun helmikuussa kaatuneiden omaisille korvauksia ei enää maksettu, he pyysivät apua Nemtsovilta saadakseen sotilaille luvatut rahat.

Raportin mukaan 150 venäläistä sotilasta kaatui elokuussa 2014 ennen kuin Ukrainan aloittama vastahyökkäys Donbassin alueella saatiin torjuttua.

Kaatuneiden sotilaiden omaisille maksettiin kaksi miljoonaa ruplaa, silloisen ruplan kurssin mukaan noin 40 000 euroa. Samalla omaiset allekirjoittivat sopimuksen, jossa he lupasivat olla paljastamatta Venäjän armeijassa palvelleen läheisensä kuolemaan liittyviä olosuhteita.

Summa on suuri, koska keskipalkka Venäjällä on 30 000 ruplaa kuukaudessa eli 360 000 ruplaa vuodessa. Kaksi miljoonaa vastaa noin kuuden vuoden ansioita.

Tämän vuoden helmikuussa taisteltiin Debaltsevossa, mutta tällä kertaa komentajat vaativat sinne lähetettäviä miehiä eroamaan armeijasta niin, että he näyttäisivät vapaaehtoisilta. Venäjän virallinen linja on koko Ukrainan sodan ajan ollut, ettei se ole mukana sodassa.

Samalla komentajat lupasivat kunniasanalla, että kaatuneiden tai haavoittuneiden omaisille maksetaan samat korvaukset kuin elokuussa 2014. Rahoja ei kuitenkaan kuulunut. Niinpä Ivanovosta lähteneiden ja tappioita kärsineiden miesten läheiset pyysivät apua Nemtsovilta.

Raportista käy ilmi, että omaisia on uhkailtu oikeusjutuilla ja viitattu esimerkkinä siihen, miten tavallinen perheenäiti Svetlana Davydova sai maanpetossyytteen.

Hän soitti Ukrainan lähetystöön nähdessään joukkojen suuntaavaan kohti Ukrainaa. Venäjän netissä syytettä hämmästeltiin jo siksi, miten voidaan tehdä maanpetos liittyen sotaan, jota ei virallisesti edes käydä. Myöhemmin syytteestä luovuttiin.

Venäjä on jo pitkään maksanut suuret korvaukset erilaisissa onnettomuuksissa surmansa saaneille vaimentaakseen kritiikin erilaisesta huolimattomuudesta, joka on usein ollut syynä katastrofeihin.

Nemtsovin aloittaman raportin viimeistelyssä on ollut mukana useita henkilöitä, myös maan keskuspankin entinen apulaispääjohtaja Sergei Aleksašenko, joka on laskenut sodan hintaa.

Kymmenen kuukautta sotaa on maksanut 53 miljardia ruplaa ja lisäksi päälle on tullut 80 miljardin lasku sota-alueelta Venäjälle paenneista pakolaisista. Euroina nämä tekvät yhteensä yli kaksi miljardia.

Aleksašenko on laskenut myös Krimin liittämisen ja sodan aiheuttamat epäsuorat kulut ja päässyt huimaan summaan. Hän katsoo, että erilaisten pakotteiden, ruplan devalvaation ja inflaation seurauksena venäläiset ovat menettäneet peräti kaksituhatta miljardia ruplaa ostovoiman laskuna. Lisäksi säästöjä koskeva vastaava arvon alennus on 750 miljardia ruplaa. Venäjän budjetin loppusumma nousee 15 000 miljardiin ruplaan.

Euroina taloudelliset menetykset ovat 55 miljardin luokkaa.

Sotakuluissa laskelman perusteena on 6000 venäläisen vapaaehtoisen ylläpito ja 30 000 paikallisen taistelijan menot.

Myös Ukrainassa on laskettu sodan kuluja. Se valmistelee Gazeta.run mukaan Venäjälle 350 miljardin dollarin laskua itäisen Ukrainan tuhoista. Lehden mukaan hankkeella ei ole läpimenon mahdollisuuksia.

Boris Nemtsovin murhan tutkimukset ovat juuttuneet paikalleen.

Koko raportti luettavissa venäjäksi täältä.

Juttu julkaistu 12.5. klo 12.15, juttua muokattu klo 14.04: linkki raporttiin lisätty. Jutussa kerrottuja rahasummia tarkennettu 12.5. klo 14.26 ja 13.5. klo 16.38.

